Document ID: /fineweb-2-swissfilter-quality_10-filterrobots/filtered/02689.jsonl.gz/12

Concert de nai și pian la Suhr
Concert de nai și pian la Suhr
Concert de nai și pian organizat la Suhr, sub patronajul Ambasadei României în Confederația Elvețiană și în Principatul Liechtenstein
Sâmbătă, 18 aprilie 2015, pianista româncă Atena Carte, împreună cu foarte tânărul naist elvețian Taras Berchtold, vor susține la nai și pian un concert în cadrul căruia, alături de numeroase piese folclorice, vor fi prezentate compoziții semnate de W.A. Mozart, J. S. Bach și J. Brahms.
Concertul se va desfășura, începând cu ora 17:00, la centrul Parohiei catolice (Pfarreizentrum), Tramstrasse 38, din Suhr (cantonul Aargau).
Născută la Timişoara, oraş în care a absolvit Liceul de Muzică si Conservatorul, Atena Carte îşi continuă studiile de pian în Elveţia, la Haute Ecole de Musique din Lausanne, unde obţine o diplomă de concert "cu felicitările juriului", în 2002 şi o diplomă de solistă, de asemenea "cu felicitările juriului", în 2004.
În continuare, a urmat timp de 2 ani cursuri la "Hochschule Zürich-Winterthur", absolvind cu o "diplomă de concert". A participat şi a câștigat premii la numeroase concursuri naţionale și internaţionale, iar în 2002 a primit Premiul Societăţii Paderewski pentru activiatea muzicală între 2001-2002. În prezent, este activează la "Hochschule für Künste" din Zürich pentru acompaniament şi este profesor de pian la şcolile de muzică din Aigle şi din Lausanne (Elveţia).
Atena Carte a susţinut numeroase concerte în România, Serbia, Italia, Eveţia, Germania, Suedia, Anglia, Franţa, Spania. Cu ochestre din ţară, Republica Moldova şi Elveţia a cântat sub bagheta dirijorilor Valentin Doni, Tateo Nakajima, Cristian Neagu, Jean-François Antonioli, Nicolas Chalvin, Hervé Klopfenstein.
În ultimii ani s-a axat pe muzică de cameră, cântând cu diferite formaţii. Împreună cu grupul "Triade" a înregistrat 2 discuri cu muzică de Astor Piazzolla, iar cu violonista Rachel Kolly, un disc cu sonate şi piese pentru vioară şi pian.
Născut la 29 aprilie 2001, la Suhr, Taras Berchtold a manifestat, de la o vârstă foarte fragedă, interes pentru muzica interpretată la nai. Încă de la vârsta de 5 ani a început să studieze naiul, iar din 2009 îl are ca profesor pe Peder Rizzi. Din 2011, se bucură, prin intermediul Skype-ului, și de îndrumarea constantă a lui Radu Nechifor, pe care a avut ocazia să îl întâlnească cu ocazia Festivalului de nai de la Arosa, la care Taras participă anual.
Tânărul artist a participat, până în prezent, la mai multe concursuri și concerte. În 2012, a participat la concursul primului Festival de nai din Winterthur, unde a primit o medalie de aur pentru interpretare și distincția internațională "Spiritul lui Fănică Luca”. În 2014, a participat la Festivalul de muzică de la Potsdam Sanssouci și la înregistrarea unui CD.
Taras iubește folclorul românesc, care constituie și principalul filon al repertoriului său. Pasiunea pentru muzica românească i-a condus pașii spre România unde, în vara lui 2013, a participat la un mare concert în aer liber organizat la Sibiu. Concertul din 18 aprilie 2015, aflat sub patronajul Ambasadei României în Confederația Elvețiană și în Principatul Liechtenstein, este primul concert cu muzică folclorică românească pe care îl susține în Elveția.